'Boere kyk hulpeloos toe hoe diere vrek' | Netwerk24
'Boere kyk hulpeloos toe hoe diere vrek'
Deur Ügen Vos 20 September 2017 07:59
“Die boere wat geraak word, moet hulpeloos sit en toekyk hoe al hoe meer van hul diere, wat ’n inkomste vir hulle en hul gesinne verskaf, elke dag verdwyn.”
So sê Imtiaz Sooliman, stigter van die nieregeringsorganisasie Gift of the Givers, wat dit nou oorweeg om ’n vragmotor en sleepwa te koop om sodoende die droogtehulp wat hulle aan desperate boere in die Noord- en Oos-Kaap bied, uit te brei.
Die situasie in die droogtegeteisterde gebiede is hartverskeurend. Foto: Verskaf
Dié organisasie het reeds in samewerking met die plaaslike Goeie Samaritane honderde ton veevoer aan droogtegeteisterde gebiede oor die land heen geskenk, maar sê daar is nog baie om te doen.
Sooliman sê hy weet van minstens een boer wat twee maande gelede sy eie lewe geneem het weens die skade wat hy gely het.
Meer onlangs het ’n boer en sy vrou 157 kalfies waarvan die ma’s te swak en ondervoed was om na hulle te kyk, probeer red. Net agt van die kalfies het oorleef.
“Hulle is heeltemal hulpeloos en besig om vinnig hoop te verloor en hul diere benodig dringend voer omdat die droogte alle plantlewe vernietig het. Maar daar is hoop.”
Boere in dele van die droogtegeteisterde Noord- en Oos-Kaap sukkel om voer vir hul diere te kry. Foto: Verskaf
Volgens hom is veral Springbok, Eksteenfontein, Aberdeen en die omliggende gebiede swaar deur die droogte getref.
Boere wat moontlik hulp kan verleen, kan die tolvrye noodnommer 0800 786 777 bel indien hulle voer of ander hulp na die gebiede wil stuur.
Gift of the Givers laai veevoer vir die droogtegeteisterde gebiede af. Foto: Verskaf
Meer oor: Imtiaz Sooliman | Noord-Kaap | Oos-Kaap | Droogtehulp | Gift Of The Givers | Droogte
Ons kort ’n nuwe sosiale kontrak in SA
Wolboere voor moeilike keuse
400 Noord-Kaapse boere dankbaar vir hulp
Reën bring nie verligting